Kapital qurilish sohasida buyurtmachi xizmati faoliyatini tubdan isloh qilish chora-tadbirlari toʻgʻrisida
(resolution, 2024-02-26)

Investitsiya va infratuzilma loyihalarini amalga oshirishda davlat boshqaruvi tizimini takomillashtirish, bozor munosabatlarini keng joriy etish hamda ilgʻor xalqaro tajribaga asoslangan buyurtmachi xizmatini tashkil qilish shaharsozlik faoliyatini samarali amalga oshirishning muhim omili hisoblanadi. Qurilish sohasida buyurtmachi xizmati faoliyatining samaradorligi tizimli ravishda tahlil qilib borilmayapti. Oʻz navbatida, ijtimoiy va infratuzilma obyektlarida narxlarni shakllantirish, qurilish ishlarini tashkil qilish, texnik va mualliflik nazoratini olib borish, qurilish ishlari sifatini taʼminlash va obyektlarni foydalanishga topshirishda quyidagi masalalar dolzarbligicha qolmoqda: birinchidan, vazirliklar va idoralarda davlat ahamiyatiga molik qurilish loyihalarini ishlab chiqish va amalga oshirish jarayonini sifatli tashkil etish, muvofiqlashtirish, monitoring hamda nazorat qilishni taʼminlovchi tizim mavjud emas; ikkinchidan, buyurtmachi xizmatining funksiyalari, vazifalari, javobgarligi, huquqlari, loyihachi tashkilot va pudratchi tashkilotlar bilan oʻzaro shartnomaviy munosabatlarini oʻzida aks ettirgan yagona tartib mavjud emas; uchinchidan, buyurtmachi xizmati uchun haq toʻlash mexanizmi takomillashmagan, ish yuklamalari, moddiy javobgarlik va mehnatga haq toʻlash mutanosib emas; toʻrtinchidan, sohada korrupsiyani keltirib chiqaruvchi omillarni bartaraf etishga qaratilgan chora-tadbirlar natijadorligining pastligi malakali mutaxassis va rahbar kadrlarni tayyorlash imkonini bermayapti; beshinchidan, moddiy-texnik bazani rivojlantirishga qaratilgan ishlar tizimi shakllanmaganligi va zamonaviy axborot texnologiyalari talab darajasida joriy etilmaganligi soha faoliyatini chuqur tahlil etish, mavjud muammolarni aniqlash hamda bartaraf etish borasida taʼsirchan choralarni ishlab chiqishda oʻz salbiy taʼsirini koʻrsatmoqda. Buyurtmachilarning texnik nazorat boʻyicha masʼuliyati va javobgarligini oshirish, ishtirokchilar faoliyatini takomillashtirish hamda sohaga zamonaviy boshqaruv tizimini joriy etish orqali buyurtmachi xizmatini isloh qilish maqsadida Vazirlar Mahkamasi qaror qiladi: 1. Quyidagilar: Kapital qurilish sohasida buyurtmachi xizmati toʻgʻrisidagi nizom 1-ilovaga muvofiq; Kapital qurilish sohasida buyurtmachi xizmatining namunaviy tuzilmasi 2-ilovaga muvofiq; Qurilish obyektlarida mualliflik va texnik nazorat olib borish tartibi toʻgʻrisida nizom 3-ilovaga muvofiq; Qurilish obyektlarida nazorat oʻlchovini oʻtkazish tartibi toʻgʻrisidagi nizom 4-ilovaga muvofiq tasdiqlansin. 2. Davlat boshqaruvi organlari, xoʻjalik birlashmalari, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari buyurtmachi xizmatlarning: amaldagi tuzilmalarini hamda qurilish sohasiga oid idoraviy normativ-huquqiy hujjatlarni ikki oy muddatda ushbu qaror talablariga muvofiqlashtirsin; majburiyatlarning toʻliq bajarish imkonini berishni nazarda tutgan holda, ular moddiy-texnik bazasini (maʼmuriy bino, transport vositasi, orgtexnika) mustahkamlasin; joylashgan mavjud binolarni rekonstruksiya qilish, taʼmirlash hamda yangi bino qurish ishlari yuzasidan asoslantirilgan takliflarni bir oy muddatda Iqtisodiy taraqqiyot va kambagʻallikni qisqartirish vazirligiga kiritsin. 3. Oʻzbekiston Respublikasi Iqtisodiy taraqqiyot va kambagʻallikni qisqartirish vazirligi: buyurtmachi xizmatlar joylashgan mavjud binolarni rekonstruksiya qilish, taʼmirlash hamda yangi bino qurish yuzasidan tegishli hujjat loyihasini ikki oy muddatda Vazirlar Mahkamasiga kiritsin. Moliya vazirligi va Qurilish vazirligi bilan birgalikda markazlashtirilgan manbalar hisobiga amalga oshiriladigan obyektlar qurilishini moliyalashtirish tartibi va obyektlarni foydalanishga tayyor holda qurishga doir namunaviy pudrat shartnomasini bir oy muddatda tasdiqlasin va ijroga qaratsin. 4. Qurilishi markazlashtirilgan investitsiyalar hisobiga moliyalashtiriladigan obyektlar boʻyicha buyurtmachi xizmatlar rahbar xodimlari va mutaxassislari uchun belgilanadigan yagona tarif setkasi boʻyicha mehnatga haq toʻlashning tarif koeffitsiyentlariga 3 baravar miqdorda oshirilgan koeffitsiyent qoʻllanilsin. 5. 2021-yil 1-iyundan boshlab obyektlardagi qurilish-montaj ishlari boʻyicha shartnoma majburiyatlarining buzilganligi uchun buyurtmachi foydasiga sud va sudgacha hal qilish tartibida undirilgan jarima (sanksiya) va penyalar, shuningdek, xaridlar jarayoni talablari buzilganda, tender va tanlov takliflarini garov, kafolat, zakalat tarzida taʼminlash uchun kiritilgan davlat xaridlari ishtirokchilari mablagʻlarining 50 foizi — Oʻzbekiston Respublikasi davlat budjetiga hamda qolgan 50 foizi — buyurtmachi xizmati bank hisobraqamiga yoʻnaltiriladi. 6. Belgilansinki, ushbu qarorning beshinchi bandiga muvofiq buyurtmachi xizmati bank hisobraqamiga hamda qonunchilikda taqiqlanmagan boshqa daromadlardan tushadigan mablagʻlar quyidagilarni moliyalashtirishga yoʻnaltiriladi: buyurtmachi xizmati rahbarlari, xodimlari va mutaxassislarining lavozim maoshlariga uzoq muddat ishlaganligi uchun ragʻbatlantiruvchi koeffitsiyentni hisobga olgan holda ustamalar toʻlashga: 2 yildan 5 yilgacha — 0,2; 5 yildan 10 yilgacha — 0,4; 10 yildan 15 yilgacha 0,6 va 15 yildan ortiq — 0,8; buyurtmachi xizmati xodimlariga qonunchilikda belgilangan ragʻbatlantirish va mukofot pullarini toʻlashga hamda buyurtmachi xizmatining moddiy-texnik bazasini mustahkamlash va joriy faoliyati bilan bogʻliq boshqa xarajatlarni qoplashga. 7. Oʻzbekiston Respublikasi Iqtisodiy taraqqiyot va kambagʻallikni qisqartirish vazirligi kelgusi yillardagi Investitsiya dasturlarini shakllantirishda buyurtmachi xizmatlar joylashgan mavjud binolarni rekonstruksiya qilish, taʼmirlash hamda yangi bino qurish ishlari uchun markazlashgan manbalar hisobidan mablagʻ ajratishni nazarda tutsin. 8. Oʻzbekiston Respublikasi Moliya vazirligi manfaatdor vazirliklar, idoralar va mahalliy hokimliklar bilan birgalikda 2021-yil 1-iyundan boshlab buyurtmachi xizmatining shtatlar jadvali va taʼminot xarajatlari smetasini roʻyxatdan oʻtkazishda texnik nazorat mutaxassislari uchun xizmat safari xarajatlarining obyektlar joylashgan masofadan kelib chiqib, joriy narxlarda belgilanishini taʼminlasin. 9. Oʻzbekiston Respublikasi Qurilish va uy-joy kommunal xoʻjaligi vazirligi tomonidan qurilish obyektlarida texnik nazorat sohasidagi masʼul mutaxassislarga ularning ish tajribasi, biriktirilgan obyektlarning oʻz muddatida sifatli topshirilganligi, qurilish jarayonida bartaraf etilgan kamchiliklar, sohaviy malakasi kabi mezonlar asosida malaka toifasi belgilanadi. Buyurtmachi xizmatlar Qurilish va uy-joy kommunal xoʻjaligi vazirligi tomonidan belgilangan malaka toifasi asosida texnik nazorat sohasidagi masʼul mutaxassislarga ular mehnatiga haq toʻlashning amaldagi tarif koeffitsiyentlariga 2021-yil 1-avgustdan boshlab: birinchi toifa uchun — 0,2 miqdorda; ikkinchi toifa uchun — 0,5 miqdorda; uchinchi toifa uchun — 0,7 miqdorda; oliy toifa uchun — 1,0 miqdorda koeffitsiyent qoʻshiladi. 10. Oʻzbekiston Respublikasi Bandlik va mehnat munosabatlari vazirligi Qurilish vazirligi va Davlat test markazi bilan birgalikda qurilishda texnik nazorat boʻyicha mutaxassislarni attestatsiyadan oʻtkazish va ularga malaka toifalari berish tartibi toʻgʻrisidagi nizomni ikki oy muddatda belgilangan tartibda tasdiqlasin. 11. Oʻzbekiston Respublikasi Qurilish vazirligi Davlat test markazi bilan birgalikda tasdiqlangan reja-jadval asosida 2021-yil sentabr oyida buyurtmachi xizmatlarning texnik nazorat boʻyicha xodimlarini attestatsiyadan oʻtkazsin. 12. Oʻzbekiston Respublikasi Qurilish vazirligi manfaatdor vazirliklar va idoralar bilan birgalikda attestatsiya natijalarini inobatga olgan holda, texnik nazorat boʻyicha xodimlarga tegishli malaka toifalarini belgilasin hamda buyurtmachi xizmatlarni soha boʻyicha zarur bilim, koʻnikma hamda ish tajribasiga ega boʻlgan mutaxassislar bilan taʼminlash choralarini koʻrsin. 13. Buyurtmachi xizmatlar faoliyatini muvofiqlashtirib borish uchun Qurilish va uy-joy kommunal xoʻjaligi vazirligiga quyidagi vazifalar yuklansin: shaharsozlik toʻgʻrisidagi qonunchilik hujjatlariga rioya etilishini, belgilangan tartibda nazorat qilish; normativ-huquqiy hujjatlarga asosan buyurtmachi xizmatiga yuklatilgan vazifalarni oʻz muddatida va toʻgʻri ijro etilishini talab qilish, ular boʻyicha axborotlarni yigʻish, umumlashtirish, tahlil etish hamda natijalari toʻgʻrisida har chorak yakunidan soʻng Vazirlar Mahkamasiga axborot kiritish; buyurtmachi xizmati rahbar kadrlari hamda mutaxassislarini shaharsozlik sohasidagi bilimlarini tizimli ravishda attestatsiyadan oʻtkazib borish, malakasini oshirish hamda ularga belgilangan tartibda malaka toifasini berish. 14. Oʻzbekiston Respublikasi Hukumatining 5-ilovaga muvofiq ayrim qarorlari oʻz kuchini yoʻqotgan deb hisoblansin. 15. Oʻzbekiston Respublikasi Qurilish vazirligi manfaatdor vazirlik va idoralar bilan birgalikda buyurtmachi xizmati faoliyatini amalga oshirish va qurilishda nazorat oʻlchovini oʻtkazish uchun akkreditatsiyadan oʻtish tartibini bir oy muddatda Vazirlar Mahkamasiga kiritsin. 16. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari A.J. Ramatov va Oʻzbekiston Respublikasi qurilish vaziri B.I. Zakirov zimmasiga yuklansin. 1. Mazkur Nizom kapital qurilish sohasida buyurtmachi xizmatining (keyingi oʻrinlarda — buyurtmachi xizmati) asosiy vazifalari, funksiyalari, huquqlari javobgarligi va faoliyatining tashkiliy asoslarini belgilaydi. Nizom talablari: a) budjet buyurtmachilari: davlat organlari; budjet tashkilotlari; xarid qilish tartib-taomillarini amalga oshirish uchun yoʻnaltiriladigan budjet mablagʻlarini oluvchilar; davlat maqsadli jamgʻarmalari; b) korporativ buyurtmachilar: davlat korxonalari; ustav fondida davlat ulushi 50 foiz va undan ortiq boʻlgan yuridik shaxslar; ustav fondining 50 foiziga va undan ortiq miqdorda davlat ulushiga ega yuridik shaxsga tegishli boʻlgan yuridik shaxslarga nisbatan amal qiladi. Mazkur Nizom talablari ushbu bandning “a” va “b” kichik bandlarida nazarda tutilgandan tashqari boshqa manbalar hisobiga moliyalashtiriladigan qurilish obyektlari uchun buyurtmachi xizmatini tashkil etishda qoʻllanilishi mumkin. Ushbu bandning “a” va “b” kichik bandlarida nazarda tutilgan manbalar hisobiga moliyalashtiriladigan obyektlarda qurilish ishlarini amalga oshirishda buyurtmachi xizmatini jalb qilish majburiy hisoblanadi. 2. Buyurtmachi xizmati obyektni taʼmirlab, rekonstruksiya qilib yoki qurib foydalanishga tayyor holda topshirishni taʼminlaydi. 3. Buyurtmachi xizmati tuzilgan shartnomalarga muvofiq oʻz vakolatiga kiruvchi masalalar boʻyicha investitsiya jarayoni qatnashchilari ishini muvofiqlashtiradi. 4. Buyurtmachi xizmati oʻz faoliyatida Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Vazirlar Mahkamasi qarorlari va farmoyishlariga, boshqa qonunchilik hujjatlariga hamda mazkur Nizomga amal qiladi. 5. Buyurtmachi xizmati yuridik shaxs hisoblanib, qonunchilikka muvofiq oʻz mustaqil balansiga, bank hisobraqamiga, oʻz nomi davlat tilida yozilgan muhrga (davlat muassasasi shaklidagi yuridik shaxslar Oʻzbekiston Respublikasi Davlat gerbi tasviri tushirilgan), belgilangan namunadagi shtamplar va blankalarga ega boʻladi. Buyurtmachi xizmati budjet tashkiloti hisoblanmaydi. 6. Quyidagilar buyurtmachi xizmatining asosiy vazifalari hisoblanadi: qurilish obyektlarini belgilangan muddatlarda foydalanishga topshirish yuzasidan shartnoma majburiyatlari bajarilishini taʼminlash; birlamchi ruxsat beruvchi, loyihaoldi va loyiha hujjatlarining belgilangan muddatda sifatli tayyorlanishini taʼminlash, shaharsozlik toʻgʻrisidagi qonunchilik hujjatlari talablariga rioya qilish; obyektlarda qurilish-montaj ishlarini amalga oshirish uchun zarur shart-sharoitlar yaratish; loyihalarni moliyalashtirish manbalarini aniqlash, xaridlarni rejalashtirish, xaridlar tartib-taomillarini belgilash va uning shaffofligini taʼminlash; loyihalarni boshqarish va qurilish ishlari boʻyicha texnik nazorat olib borilishini taʼminlash, mualliflik nazoratini tashkil etish hamda shaharsozlik normalari va qoidalariga rioya qilgan holda obyektlarni foydalanishga qabul qilish ishlarini tashkil etish; subyektlarning shaharsozlik faoliyati sohasidagi oʻzaro munosabatlari shaffofligini taʼminlash. 7. Yuklangan vazifalarga muvofiq buyurtmachi xizmati quyidagi funksiyalarni bajaradi: a) qurilish obyektlarini belgilangan muddatlarda foydalanishga topshirish yuzasidan shartnoma majburiyatlari bajarilishini taʼminlash sohasida: Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari, vazirlik va idoralarning topshirigʻiga binoan maqsadli davlat dasturlariga kiritilgan loyihalarning parametrlarini aniqlashtirish va kelgusida Iqtisodiy taraqqiyot va kambagʻallikni qisqartirish vazirligiga belgilangan tartibda taqdim etish uchun ularga yangi loyihalarni qoʻshish boʻyicha takliflar tayyorlaydi; moliyalashtirish manbalarini belgilovchi hujjatlar va manzilli roʻyxat loyihalarini ishlab chiqadi, oʻrnatilgan tartibda kelishadi va ularning tasdiqlanishini taʼminlaydi; pudratchi tashkilot bilan kelishgan holda qurilishning titul roʻyxatini tasdiqlaydi; obyekt quriladigan hududda muhandislik-kommunikatsiya tarmoqlarini joylashtirish masalalarini koʻrib chiqish ishlarida ishtirok etadi; b) birlamchi ruxsat beruvchi, loyihaoldi va loyiha hujjatlarining belgilangan muddatda sifatli tayyorlanishini taʼminlash, shaharsozlik toʻgʻrisidagi qonunchilik hujjatlari talablariga rioya qilish sohasida: loyihalarni ishlab chiqishga birlamchi ruxsat beruvchi hamda xarid boʻyicha hujjatlarni tayyorlash, shuningdek, xarid jarayonlarini tashkil etilishi va oʻtkazilishini taʼminlaydi; loyihachi tashkilotga birlamchi ruxsat beruvchi hujjatlarni, shu jumladan, arxitektura-rejalash topshirigʻini, topografik materiallarni, muhandislik-geologik qidiruvlarning va tayanch qurilish konstruksiyalarining texnik holatini tekshiruvdan oʻtkazish materiallarini, nuqsonlarga oid dalolatnomalarni taqdim etadi, ushbu hujjatlar asosida oʻrnatilgan tartibda loyihalashtirishga topshiriqni tayyorlaydi va tasdiqlaydi; shaharsozlik hujjatlarini ishlab chiqish uchun loyihalashtirish topshirigʻini tayyorlab “Shaffof qurilish” milliy axborot tizimida belgilangan tartibda kelishadi va tasdiqlaydi; ishlarni bajarish hamda moliyalashtirish jadvalini inobatga olgan holda, loyihaoldi va loyiha hujjatlarini tayyorlash uchun shartnoma tuzadi; tegishli tashkilotlar bilan eksperimental, ilmiy-tekshirish, arxeologiya ishlari va boshqa ishlarni bajarish uchun shartnomalar tuzadi; loyiha-qidiruv ishlari ijrochilarining shartnoma majburiyatlariga rioya etilishini nazorat qiladi; loyihaoldi, loyiha va xarid boʻyicha hujjatlarni ekspertizadan oʻtkazadi, kelishadi va ularning tasdiqlanishini taʼminlaydi; vakolatli organlar xulosalari hamda pudratchi tashkilotlar takliflari asosida tegishli hujjatlarga oʻzgartirish va qoʻshimchalar kiritilishini tashkil etadi; qurilishi markazlashtirilgan manbalar hisobiga moliyalashtiriladigan obyektlar boshlangʻich qiymati Davlat statistika qoʻmitasining rasmiy saytiga (stat.uz) qoʻyib boriladigan qurilish materiallarining joriy narxlari, mashina va mexanizmlar xizmati uchun oʻrtacha narxlar hamda oʻrtacha ish haqidan foydalangan holda shakllantiradi; bunda narxlarni yil davomida oʻzgarishini inobatga olib, muayyan davr uchun oʻrtacha narx narxlar oʻsishi toʻgʻrisidagi statistik maʼlumotlardan foydalangan holda hisob-kitob qiladi; v) obyektlarda qurilish-montaj ishlarini amalga oshirish uchun zarur shart-sharoitlar yaratish sohasida: qurilish uchun maydon tanlash va ajratish boʻyicha komissiyalar ishida ishtirok etadi; qurilish uchun yer uchastkalari ajratish toʻgʻrisidagi hujjatlarni, shuningdek, elektr uzatish havo tarmoqlari va aloqa tarmoqlari hududida, temir yoʻllarda, qurilish maydonida joylashgan yer osti kommunikatsiya tarmoqlari (elektr energiyasi, tabiiy gaz va kanalizatsiya tarmoqlari) oʻtadigan joylarda ishlarni bajaradi; qurilish obyektida muhandislik-kommunikatsiya tarmoqlari boʻlmagan taqdirda, ishlarni tashkil etish uchun ushbu hududdagi mavjud muhandislik-kommunikatsiya tarmoqlaridan foydalanish choralarini koʻradi; daraxtlarni oʻtqazish, butash, zarur hollarda daraxtlarni kesish uchun talab etiladigan hujjatlar belgilangan tartibda olinishini taʼminlaydi; obyekt qurilayotgan hududda buziladigan, boshqa joyga koʻchiriladigan yoki rekonstruksiya qilinadigan aholi xonadonlarida istiqomat qiluvchi fuqarolarning mazkur masalalar yuzasidan qonuniy talablari bajarilishini taʼminlaydi; fuqarolarga zarurat boʻlganda, amaldagi qonunchilik hujjatlarida nazarda tutilgan obyektning umumiy qiymati doirasida olib qoʻyiladigan meva, rezavor meva daraxtlari va ekinlar qiymatini, shuningdek, fuqarolarga xususiy mulk huquqi bilan tegishli boʻlgan va buzilishi kerak boʻlgan turar joylar va imoratlar qiymatini qoplaydi; qurilish hududida buziladigan bino va inshootlarning hisob-kitobi hamda ularni obyekt qurilish loyihasiga kiritishning asosliligini tekshiradi; obyektlarning buzilishi natijasida hosil boʻladigan hamda qazib olinadigan qurilish materiallari belgilangan tartibda hisobga olinishi va sotilishini taʼminlaydi; qurilish uchun geodezik ajratish asosini tashkil etadi; g) loyihalar moliyalashtirish manbalarini aniqlash, xaridlarni rejalashtirish, xaridlar tartib-taomillarini belgilash va uning shaffofligini taʼminlash sohasida: obyektni loyihalashtirish va foydalanishga tayyor holda topshirish ishlarini bajaruvchi ijrochilarni belgilash boʻyicha tender savdolarini tashkil etish, oʻtkazish hamda belgilangan tartibda shartnoma tuzilishini taʼminlaydi; shartnoma asosida ishlarni bajarish, moliyalashtirish jadvallarini tasdiqlash, qurilish ishlari titul roʻyxatlarini tuzish va aniqlashtirib borilishini taʼminlaydi; moliyalashtirish boʻyicha kelishilgan jadvalni hisobga olib, zarur barcha hujjatlarni mutasaddi idoraga (bankka, gʻaznachilik boʻlimiga) taqdim etgan holda loyihalash va qurilish ishlarining oʻz vaqtida moliyalashtirilishini taʼminlaydi; buxgalteriya, tezkor va statistika hisobini yuritadi, tasdiqlangan shakllarga muvofiq faoliyat turlari boʻyicha hisobotlarni belgilangan tartibda tegishli organlarga taqdim etadi hamda ularning ishonchliligi uchun javob beradi; loyiha ishtirokchilarining bajarilgan ishlar va koʻrsatilgan xizmatlar uchun toʻlovga taqdim etilgan hisobvaraqlarini tekshirib qabul qiladi; bajarilgan ishlar boʻyicha belgilangan tartibda toʻlovni amalga oshiradi; shartnoma majburiyatlari qisman yoki toʻliq bajarilmagan hollarda loyihachi, pudratchi va boshqa tashkilotlarga belgilangan tartibda jarima toʻlash toʻgʻrisida daʼvoni taqdim etadi; d) loyihalarni boshqarish va qurilish ishlari boʻyicha texnik nazorat olib borilishini taʼminlash, mualliflik nazoratini tashkil etish hamda shaharsozlik normalari va qoidalariga rioya qilgan holda obyektlarni foydalanishga qabul qilish ishlarini tashkil etish sohasida: qurilish obyektlarini Qurilish va uy-joy kommunal xoʻjaligi sohasida hududiy nazorat inspeksiyalarida roʻyxatdan oʻtkazadi; pudrat ishlarini bajarish uchun zarur boʻlgan ruxsat beruvchi hujjatlarni hamda mualliflik va texnik nazorat mavjudligini tekshiradi; loyiha boshqarilishini va obyektlarda qurilish ishlari yuzasidan tizimli texnik nazoratni amalga oshirilishini taʼminlaydi, qurilish jarayonida kamchiliklar va nuqsonlar aniqlangan taqdirda, ularni bartaraf etish yuzasidan choralar koʻradi; qurilish normalari va qoidalariga muvofiq qurilishi tugallangan obyektlarni foydalanishga qabul qilib oladi; obyektlarni foydalanishga qabul qilib olish boʻyicha tegishli komissiyaga zarur hujjatlarni taqdim etadi; foydalanishga qabul qilingan obyektlar boʻyicha barcha tegishli hujjatlarni foydalanuvchiga taqdim etadi; qurilish normalari va qoidalari talablari buzilgan holda qurilgan obyektlar foydalanishga qabul qilib olinganligi uchun javob beradi; e) shaharsozlik faoliyati subyektlarining obyektlar qurilishi jarayonida oʻzaro munosabatlari shaffofligini taʼminlash sohasida: “Shaffof qurilish” milliy axborot tizimiga (keyingi oʻrinlarda — axborot tizimi) zarur axborotlarni kiritib boradi; obyektlarning manzilli dasturi, yillik manzilli roʻyxat va har bir obyekt boʻyicha maʼlumotlarni axborot tizimiga kiritadi; birlamchi ruxsat beruvchi hujjatlar tayyorlanishi, loyihaoldi va loyiha ishlarining amalga oshirilishi, ekspertiza organlari tomonidan xulosalar berilishi, xaridlar jarayoni, qurilish ishlarining olib borilishi hamda moliyalashtirish toʻgʻrisidagi maʼlumotlarni axborot tizimiga kiritadi; loyihachi, ekspertiza, pudratchi va boshqa tashkilotlar bilan tuzilgan shartnomalar ijrosi, bajarilgan ishlar, moliyalashtirish boʻyicha ishonchli maʼlumotlarni axborot tizimiga kiritadi; qurilish jarayonlarini nazorat qilish, qurilish ustidan mualliflik, texnik nazorat boʻyicha mutaxassislar va Qurilish va uy-joy kommunal xoʻjaligi sohasida hududiy nazorat inspeksiyalari tomonidan amalga oshirilayotgan nazorat tekshiruvlarini va koʻrsatib oʻtilgan kamchiliklarni qayd etish, ularni bartaraf etishga doir maʼlumotlarni axborot tizimiga kiritadi; qurilish obyektining har bir bosqichi yakuni boʻyicha maʼlumotlar va asoslovchi hujjatlarning obyektlar foydalanishga topshirilgunga qadar axborot tizimiga muntazam kiritib borilishi va yuritilishini taʼminlaydi. 8. Buyurtmachi xizmati quyidagi huquqlarga ega: mulkchilik shaklidan qatʼi nazar, yuridik va jismoniy shaxslar bilan munosabatlarda vakolat doirasiga kiruvchi masalalar boʻyicha yuqori turuvchi idoralar (Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, vazirliklar va idoralar)ning manfaatlarini ifoda etadi; yuqori turuvchi idoraning topshirigʻiga koʻra qurilish obyektlari boʻyicha buyurtmachi xizmati funksiyasini amalga oshirish; belgilangan tartibda oʻz mol-mulkidan foydalanish; pudrat ishlari va qurilish materiallari bozorida marketing tadqiqotlarini oʻtkazish, resurslarning davriy oʻrtacha narxlarini tasdiqlash; obyektlarni loyihalashtirish va qurish boʻyicha ishlarni bajarishga (xizmatlar koʻrsatishga) shartnomalar tuzish; qonunchilik hujjatlarida belgilangan tartibda tashqi iqtisodiy faoliyatni amalga oshirish; oʻziga yuklangan vazifalar doirasida ishlarni bajarish uchun belgilangan tartibda xorijiy va mahalliy mutaxassislarni jalb etish; shaharsozlik faoliyati sohasida amaldagi normativ-huquqiy hujjatlarga oʻzgartirish va qoʻshimchalar kiritish boʻyicha takliflar kiritish; obyekt foydalanishga topshirilib, kafolat muddati tugagunga qadar nazorat oʻlchovini oʻtkazishni tashkil etish. Buyurtmachi xizmati oʻz funksiyalarini amalga oshirish uchun qonunchilik hujjatlariga muvofiq boshqa huquqlarga ham ega boʻlishi mumkin. 9. Buyurtmachi xizmatining majburiyatlari: shaharsozlik hujjatlariga rioya etmaganligi va oʻz majburiyatlarini bajarmaganligi uchun Oʻzbekiston Respublikasi qonunchilik hujjatlariga va tuzilgan shartnomalarga muvofiq javob berish; shaharsozlik hujjatlarining belgilangan tartibda ekspertizadan oʻtkazilishini taʼminlash; loyihalashtirish jarayonini tekshirib borish, mualliflik nazorati olib borilishini taʼminlash va qurilishni texnik nazorat qilish, qurilish jarayonida va kafolat muddatida aniqlangan kamchiliklar va nuqsonlarni bartaraf etish choralarini koʻrish; belgilangan tartibda buxgalteriya hisobi va hisobotini yuritish, qonunchilik hujjatlarida belgilangan tartibda statistika hisobotini va boshqa hisobotlarni amalga oshirish; maqsadli dasturlar doirasida belgilangan tartibdagi mablagʻlar Qurilish sohasida axborot-kommunikatsiya texnologiyalarini rivojlantirish markazi hisobraqamiga oʻtkazilishini taʼminlash; axborot tizimida faoliyati toʻgʻrisidagi tegishli maʼlumotlarning joylashtirilishini taʼminlash. Buyurtmachi xizmatiga qonunchilik hujjatlariga muvofiq boshqa majburiyatlar ham yuklanishi mumkin. 10. Buyurtmachi xizmati oʻz majburiyatlari boʻyicha oʻziga tegishli barcha mol-mulk bilan javob beradi. Bu mol-mulklar yetarli boʻlmasa, tegishli muassis uning majburiyatlari yuzasidan subsidiar javobgar boʻladi. 11. Buyurtmachi xizmati unga yuklangan vazifa va funksiyalar samarali bajarilishi uchun javobgardir. 12. Buyurtmachi xizmati qonunchilik hujjatlariga muvofiq: ishlarni bajarishga birlamchi ruxsat beruvchi hujjatlar berilishi kechiktirilganligi; geodeziya — boʻlish asoslari hamda qurilish hududiga biriktirilgan punktlar va belgilar berilishi kechiktirilganligi; qurilishi tugallangan obyekt, uning ayrim navbatlari, ishga tushirish kompleksi, binolar, inshootlar, ishlab chiqarishga tayyorlangan mahsulotlar yoki xizmatlar shartnoma shartlariga muvofiq qabul qilib olinishi asossiz ravishda kechiktirilganligi; shartnomaga asosan belgilangan muddatda mablagʻ bilan taʼminlanmaganligi, bajarilgan ishlar tasdiqlanmaganligi va ularga haq toʻlanmaganligi; shartnomada nazarda tutilgan boshqa majburiyatlar bajarilmaganligi yoki zarur darajada bajarilmaganligi uchun mulkiy javob beradi. 13. Buyurtmachi xizmati yuridik shaxs hisoblanadi, alohida mol-mulkka egalik qiladi, mustaqil balans yuritadi. 14. Buyurtmachi xizmati taʼminoti uning yuqori turuvchi organi tomonidan tasdiqlangan (markazlashtirilgan manbalar boʻyicha belgilangan tartibda moliya organida roʻyxatdan oʻtkazilgan) xarajatlar smetasiga muvofiq unga ajratilgan kapital qoʻyilmalar hisobiga amalga oshiriladi. 15. Markazlashtirilgan manbalar hisobidan moliyalashtiriladigan buyurtmachi xizmatiga biriktirilgan mol-mulk davlat mulki hisoblanadi va mulk huquqi qonunchilikda belgilangan tartibda beriladi. 16. Buyurtmachi xizmatlarining faoliyatini mablagʻ bilan taʼminlash quyidagi daromadlar hisobidan moliyalashtiriladi: markazlashgan manbalar hisobidan moliyalashtiriladigan obyektlarning qurilish-montaj ishlari qiymatidan ajratmalar; budjet tashkilotlari, budjetdan mablagʻ oluvchilar hamda boshqa yuridik shaxslar bilan shartnoma asosida koʻrsatilgan xizmatlardan tushumlar; shartnoma asosida majburiyatlarni bajarmaganligi uchun sud va sudgacha hal qilish tartibida undirilgan jarimalar (sanksiyalar) va penyalardan ajratmalar; boʻsh turgan mol-mulkni ijaraga berishdan kelib tushadigan mablagʻlar; homiylik mablagʻlari va qonunchilikda taqiqlanmagan boshqa manbalar. 17. Markazlashtirilgan manbalar hisobidan moliyalashtiriladigan buyurtmachi xizmati tuzilmasi va shtatlar jadvali, lavozim maoshlari jadvali, mehnatga haq toʻlash va mukofotlash tartibi yuqori turuvchi organlar tomonidan tasdiqlanadi va joylashgan joyidagi moliya organida belgilangan tartibda roʻyxatdan oʻtkaziladi. Bunda, buyurtmachilarning rahbarlari, xodimlari va mutaxassislariga: Vazirlar Mahkamasining 1996-yil 12-apreldagi 147-son qarori bilan tasdiqlangan mehnatga haq toʻlash boʻyicha razryadlari va Yagona tarif setkasi boʻyicha mehnatga haq toʻlashning tarif koeffitsiyentlari hamda qonunchilik boʻyicha oshirilgan miqdordagi koeffitsiyentlari; budjet muassasalari va tashkilotlari uchun belgilangan mehnatga haq toʻlash fondining qonunchilikda belgilangan miqdorida moddiy ragʻbatlantirish maxsus fondi; ikki oylik mehnat haqi fondi miqdoridagi mablagʻlarni yoʻnaltirgan holda mukofotlash hamda bir oylik ish haqi fondini yoʻnaltirgan holda xodimlarga moddiy yordam koʻrsatish shartlari qoʻllaniladi. Buyurtmachi xizmatini saqlash xarajatlari obyektlar qurilish qiymatiga kiritiladi. 18. Vazirlik va idoralar huzuridagi buyurtmachi xizmati rahbarlari, xodimlari va mutaxassislariga ushbu vazirlik va idoralar va ularning tizim tashkilotlari uchun qoʻllaniladigan koʻp yillik mehnatga haq toʻlash shartlari qoʻllaniladi. 19. Markazlashgan manbalar hisobidan joriy saqlash xarajatlari uchun mablagʻ bilan taʼminlanuvchi buyurtmachi xizmatlari — budjet mablagʻlari oluvchi tashkilot hisoblanadi, uning saqlash uchun xarajatlari obyekt qiymatida koʻzda tutilgan mablagʻlar buyurtmachi xizmatining bank hisob raqamlariga kelib tushadi. 20. Buyurtmachi xizmatlari markazlashgan manbalar hisobidan moliyalashtiriladigan obyektlarning qurilish-montaj ishlari qiymatidan ajratmalardan tashqari mazkur Nizomning 16-bandiga muvofiq kelib tushgan mablagʻlar hisobidan yuqori turuvchi tashkilot bilan kelishgan holda quyidagilarni moliyalashtirishga yoʻnaltiriladi: buyurtmachi xizmati rahbarlari, xodimlari va mutaxassislarining lavozim maoshlariga uzoq muddat ishlaganligi uchun ragʻbatlantiruvchi koeffitsiyentni hisobga olgan holda ustamalar toʻlashga: 2 yildan 5 yilgacha — 0,2; 5 yildan 10 yilgacha — 0,4; 10 yildan 15 yilgacha 0,6 va 15 yildan ortiq — 0,8; buyurtmachi xizmati xodimlariga qonunchilikda belgilangan ragʻbatlantirish, premiya, qishloq xoʻjaligi mahsulotlarini xarid qilish uchun pul mablagʻlari va mukofot pullarini toʻlashga hamda buyurtmachi xizmatining moddiy-texnik bazasini mustahkamlash va joriy faoliyati bilan bogʻliq boshqa xarajatlarni qoplashga. 21. Moliya yili yakuniga koʻra budjet mablagʻlari hisobidan bank hisob raqamiga kelib tushgan, biroq ishlatilmay qolgan mablagʻlar davlat budjetiga olib qoʻyilmaydi va ushbu mablagʻlar mazkur Nizomga muvofiq buyurtmachi xizmatining rahbarlari, xodimlari va mutaxassislarini moddiy ragʻbatlantirish va joriy saqlash bilan bogʻliq xarajatlarga sarflanadi. 22. Buyurtmachi xizmatini boshqarish uning qarori bilan tashkil etilgan tegishli organning buyrugʻi bilan lavozimga tayinlanadigan va lavozimdan ozod etiladigan direktor tomonidan amalga oshiriladi. 23. Buyurtmachi xizmati rahbarlarini (direktor, direktor oʻrinbosari va bosh muhandis) lavozimga tayinlash va lavozimdan ozod etish Vazirlar Mahkamasining Hududlarni kompleks rivojlantirish, kommunikatsiyalar, qurilish va uy-joy kommunal xoʻjaligi masalalari kotibiyati bilan kelishgan holda, Qurilish va uy-joy kommunal xoʻjaligi vazirining taqdimnomasi asosida yuqori turuvchi vazirliklar, idoralar hamda mahalliy hokimliklarning tegishli buyrugʻi asosida belgilangan tartibda; buyurtmachi xizmatining texnik nazorat boʻyicha mutaxassisni lavozimga tayinlash va lavozimdan ozod etish Qurilish va uy-joy kommunal xoʻjaligi vazirligi bilan kelishgan holda vazirliklar, idoralar hamda mahalliy hokimliklar huzuridagi buyurtmachi xizmatining tegishli buyrugʻi asosida amalga oshiriladi. 24. Shaharsozlik sohasidagi qonun talablarini tizimli ravishda buzayotgan, bu borada rasmiy talablarni bajarmayotgan texnik nazorat boʻyicha mutaxassislar Qurilish va uy-joy kommunal xoʻjaligi sohasida nazorat qilish inspeksiyasining yozma koʻrsatmasiga muvofiq buyurtmachi xizmati rahbari tomonidan lavozimidan ozod etiladi. 25. Vazifalarni taqsimlash va xodimlar oʻrtasida oʻzaro bir-birining oʻrnini bosish tartibi buyurtmachi xizmati direktori tomonidan amalga oshiriladi. 26. Buyurtmachi xizmati direktori: buyurtmachi xizmati faoliyatiga rahbarlik qiladi va buyurtmachi xizmatiga yuklangan vazifalar bajarilishi uchun shaxsan javob beradi; obyektlarda qurilish-montaj ishlarini amalga oshirish hamda foydalanishga tayyor holda topshirish boʻyicha shartnomalar tuzadi; tashkilot nomidan ish olib boradi, yuridik va jismoniy shaxslar, shuningdek, xorijiy yuridik va jismoniy shaxslar bilan oʻzaro munosabatlarda buyurtmachi xizmatini ifoda etadi; qonunchilik hujjatlariga muvofiq, boshqa huquqlarga ham ega boʻladi. 27. Pul va mulkiy tusdagi barcha hujjatlar buyurtmachi xizmati direktori yoki uning oʻrinbosarlaridan biri, bosh buxgalter yoki direktor va bosh buxgalter tomonidan imzolangan ishonchnoma bilan vakolat berilgan shaxs tomonidan imzolanadi, muhr bilan tasdiqlanadi. 28. Buyurtmachi xizmatining moliya-xoʻjalik faoliyatini nazorat qilish, tekshirish yoki taftish qilish qonunchilik hujjatlarida belgilangan tartibda tegishli nazorat organlari tomonidan amalga oshiriladi. 29. Buyurtmachi xizmati qonunchilik hujjatlarida belgilangan hollarda va tartibda qayta tashkil etiladi yoki tugatiladi. 30. Buyurtmachi xizmati belgilangan tartibda davlat roʻyxati reyestridan chiqarilgan paytdan boshlab tugatilgan deb hisoblanadi. Direktor Bosh muhandis Direktorning iqtisodiy masalalar boʻyicha oʻrinbosari Buxgalteriya 2-3 Birlamchi ruxsat beruvchi, loyiha hujjatlari va tanlov hujjatlarini tayyorlash boʻlimi 4 — 7 Moliyalashtirish, marketing, manzilli dasturlarni tayyorlash boʻlimi 1 — 3 Bosh yuristkonsult 1 Loyihalarni boshqarish va qurilishni texnik kuzatish, shuningdek, respublika hududlaridagi texnik nazorat boʻyicha mutaxassislar boʻlimi* 11 — 40 Tanlov savdolarini tashkil etish va xoʻjalik-shartnoma munosabatlari boʻlimi 3 — 5 Kadrlar va maxsus ishlar boʻyicha boʻlim 2 Umumiy boʻlim 1-2 1. Mazkur Nizom qurilish obyektlarida buyurtmachi xizmati tomonidan obyektlarda qurilish ishlari boʻyicha mualliflik va texnik nazorat olib borish tartibini belgilaydi. Ushbu Nizom talablari moliyalashtirish manbaidan qatʼi nazar, qurilish obyektlarida mualliflik va texnik nazoratni tashkil etishda majburiy hisoblanadi. 2. Ushbu Nizomda quyidagi asosiy tushunchalardan foydalaniladi: mualliflik nazorati — obyektlarda qurilish — montaj ishlarining shaharsozlik hujjatlariga muvofiqligiga doir ustidan shaharsozlik hujjatini ishlab chiqqan loyiha tashkiloti tomonidan amalga oshiriladigan nazorat; texnik nazorat — buyurtmachi xizmati tomonidan obyektlarda qurilish- montaj ishlarini bajarishda va qabul qilishda qurilish sohasida olib boriladigan umumiy nazorat; qurilishni tashkil etish loyihasi — loyihaning tarkibiy qismi boʻlib, unda qurilishning umumiy davomiyligi va oraliq muddatlari, kapital mablagʻlar va qurilish-montaj ishlari hajmlarining taqsimlanishi, moddiy-texnik resurslar va ularni qoplash manbalari, qurilish-montaj ishlarini bajarishning asosiy usullari va obyekt qurilishini boshqarish tuzilmasi belgilanadi; ishlarni bajarish loyihasi — qurilish-montaj ishlari texnologiyasini, bajarish muddatlari va resurslar bilan taʼminlash tartibini belgilab beruvchi loyiha boʻlib, binolar, inshootlar va ularning qismlarini qurishga doir ishlab chiqarish jarayonlarini tashkil etishda asosiy rahbarlik hujjati sifatida xizmat qiladi. 3. Buyurtmachi xizmati qurilish ishlari boʻyicha mualliflik nazoratini (keyingi oʻrinlarda — mualliflik nazorati) shaharsozlik hujjatini ishlab chiquvchi tashkilot tomonidan qurilish ishlari butun davri davomida amalga oshirilishini taʼminlaydi. Bunda shaharsozlik hujjatini ishlab chiquvchi qurilishda mualliflik nazoratini yuritish boʻyicha oʻz vakolatini boshqa litsenziyalangan shaharsozlik hujjatini ishlab chiquvchiga shartnoma asosida topshirishi mumkin. 4. Buyurtmachi xizmati mulkchilik shakli va idoraviy mansubligidan qatʼiy nazar, obyekt qurilishi tegishliligi boʻyicha obyekt joylashgan hududdagi Qurilish va uy-joy kommunal xoʻjaligi sohasida hududiy nazorat inspeksiyasidan roʻyxatdan oʻtkazilgunga qadar loyihachi tashkilot bilan obyekt qurilishi boʻyicha mualliflik nazorati olib borish toʻgʻrisida shartnoma tuzishi shart. Basharti mualliflik nazorati olib borish boʻyicha shartnoma tuzilmasdan obyektda qurilish ishlari boshlanganligi aniqlansa, buyurtmachi xizmati va pudratchi tashkilot amaldagi qonunchilikka muvofiq javobgarlikka tortiladi. 5. Mualliflik nazoratini amalga oshirish qiymati qurilish obyektining murakkablik, xavflilik darajalari va obyektga borish muntazamligidan kelib chiqib hisoblanadi va loyiha hujjatlarini ishlab chiqish shartnomasi tarkibida koʻzda tutiladi. 6. Mualliflik nazorati olib borishga loyihachi tashkilot tomonidan shaharsozlik faoliyati sohasida maxsus maʼlumotga, kamida uch yillik ish tajribasiga ega boʻlgan va belgilangan tartibda sertifikatlangan mutaxassis (loyihachi) tayinlanadi. 7. Mualliflik nazorati boʻyicha mutaxassis: shartnomaga asosan tasdiqlanadigan kalendar rejalar, reja-jadvallar yoki shu kabi boshqa hujjatlarda koʻzda tutilgan muddatlarda, shuningdek, buyurtmachining chaqiruvi bilan oʻzaro kelishilgan muddatlarda qurilish obyektiga tashrif buyuradi; qurilish obyektida pudratchi tashkilot masʼul xodimlarining loyihada nazarda tutilgan talablar bilan tanishtirganligini rasmiylashtirib boradi; obyektning texnologik, meʼmoriy-qurilish va boshqa texnik yechimlari hamda texnik-iqtisodiy koʻrsatkichlari tasdiqlangan loyiha hujjatlarida koʻzda tutilgan yechimlar va koʻrsatkichlarga muvofiqligini tekshiradi; bino va inshootlarni qurish boʻyicha ishlarning ishchi chizmalarda koʻzda tutilgan loyiha yechimlari va texnologiyaga (shu jumladan, qurilishni tashkil etish loyihalariga) rioya qilinishi, qurilish-montaj ishlari hamda texnologik va boshqa turdagi uskunalarni montaj qilish ishlarining sifatini tekshiradi; qurilish ishtirokchilari tomonidan yongʻinga qarshi va portlash xavfsizligi tadbirlari, atrof-muhit va ekologiyani muhofaza qilish talablari, antiseysmik tadbirlar, ishlovchilarning mehnat xavfsizligi va muhofazasi talablari va boshqa talablarga rioya qilinishini tekshiradi; mualliflik nazorati daftarida qayd etilgan koʻrsatmalarning buyurtmachi va pudratchi tashkilotlar tomonidan oʻz vaqtida va sifatli bajarilishini nazorat qiladi; ayrim muhim konstruksiyalarni (koʻpriklarning tayanchlari va oraliq qurilmalari, arkalar, gumbazlar, tirgak devorlar, tutib turuvchi metall va temir-beton konstruksiyalar va boshqa elementlar) qabul qilishda, keyingi ishlar va konstruksiyalar bilan biriktiriladigan va sifati qurilayotgan bino va inshootning mustahkamligi bilan bogʻliq asosiy ishlarni texnik nazorat boʻyicha mutaxassisning koʻrikdan oʻtkazish dalolatnomalarini tuzishda ishtirok etadi; qurilishda davlat standartlariga, texnik shartlarga va loyiha hujjatlariga muvofiq boʻlmagan konstruksiyalar, detallar, buyumlar, qurilish materiallari va uskunalarni qoʻllashni taqiqlaydi; obyektlar qurilishi boʻyicha pudratchi tashkilotlar tomonidan kamchiliklarni oʻz vaqtida aniqlash hamda ularni bartaraf etish va oldini olish boʻyicha pudratchi tashkilotning ichki nazoratini tashkil etilganligini, shuningdek, ichki nazorat boʻyicha mutaxassis belgilangan tartibda sertifikatlanganligini tekshiradi; mualliflik nazorati daftarini yuritadi, unda aniqlangan qurilish paytidagi loyiha-smeta hujjatlaridan chetga chiqish hamda meʼyoriy hujjatlarning qurilish va montaj ishlarini bajarishga doir talablarining buzilishi, ularni bartaraf etish muddatlarini koʻrsatadi; loyiha-smeta hujjatlarini kelishish, tasdiqlash va qayta tasdiqlashni, ekspertiza xulosasi va pudratchi tashkilotlarning takliflari boʻyicha loyiha-smeta hujjatlariga tuzatishlar kiritishni tashkil etishda oʻrnatilgan tartibda ishtirok etadi; qurilish obyektlarida barcha shaharsozlik normalari va qoidalarining buzilish holatlari, avariya holatlari va avariyalarni bartaraf etish ishlari natijalari toʻgʻrisida Qurilish va uy-joy kommunal xoʻjaligi sohasida hududiy nazorat inspeksiyasiga xabar beradi; bino va inshootlarning konstruksiyalari ishonchliligiga va zilzilabardoshliligiga taʼsir koʻrsatuvchi, shuningdek, inson salomatligi va hayotiga tahdid soluvchi holatlar aniqlanganda, qurilish-montaj ishlarini toʻxtatib turadi va Qurilish va uy-joy kommunal xoʻjaligi sohasida hududiy nazorat inspeksiyasini bu haqda xabardor qiladi; mualliflik nazorati daftariga tasdiqlangan loyiha yechimlaridan cheklanish holatlari toʻgʻrisida buyurtmachi va pudratchi tashkilotlar tomonidan bajarilishi majburiy boʻlgan yozuvlarni kiritadi; obyektlar tayyorligiga qarab, pudratchi tashkilot vakillari ishtirokida bino va inshootlar konstruksiyalari, koʻpriklar tayanch ustunlari, oraliq qurilmalari, hajmli inshootlar, koʻtarib turuvchi metall, temir beton konstruksiyalari va boshqalarni masʼullarning oraliq qabul qilishlarini tekshiradi; vakolatli organlar tomonidan obyektlarda oʻtkaziladigan tekshirish va nazorat tadbirlarida ishtirok etadi; qurilish jarayonida yoʻl qoʻyilgan kamchiliklarni bartaraf etish yuzasidan buyurtmachi va pudratchi tashkilotning nazorat boʻyicha mutaxassislariga ijro etilishi majburiy boʻlgan yozma koʻrsatmalar beradi. 8. Mualliflik nazorati boʻyicha mutaxassis quyidagi huquqlarga ega: pudratchi tashkilotdan mualliflik nazorati jurnalini oʻrnatilgan tartibda koʻrib chiqish va yuritish uchun talab qilish; tegishli organlarga qurilish-montaj ishlarining muntazam ravishda sifatsiz bajarilishiga yoʻl qoʻygan yoki loyiha yechimlariga oʻzboshimchalik bilan oʻzgartirishlar kiritgan mansabdor shaxslarni javobgarlikka tortish toʻgʻrisida takliflar kiritish; qurilish tannarxini kamaytirish, sifatini oshirish, davomiyligini qisqartirish va obyektlar boʻyicha qurilish ishlarini bajarish texnologiyalarini takomillashtirish toʻgʻrisida takliflar kiritish; pudratchi tashkilotdan qurilish ishlarining qatʼiy loyiha boʻyicha va materiallarga qoʻyiladigan meʼyoriy talablar va ishlar texnologiyasiga muvofiq bajarilishini talab qilish; ish jurnallariga va boshqa ijro hujjatlarda aniqlangan loyihadan va meʼyoriy talablardan chetga chiqish holatlarini qayd etish; zarur hollarda kamchiliklar bartaraf etilgunga qadar qurilish ishlarini vaqtincha toʻxtatib qoʻyish; yashash va ishlash xonalari, transport, aloqa vositalari hamda zarur jihozlar va asboblar bilan taʼminlash. 9. Mualliflik nazoratini olib borish uchun loyihachi tashkilot tomonidan mualliflik nazorati jurnali tayyorlanadi, har bir beti raqamlanadi, loyihachi tashkilot va buyurtmachining masʼul shaxslari tomonidan imzolanadi va muhrlanadi. Rasmiylashtirilgan mualliflik nazorati jurnali buyurtmachi tomonidan bosh pudratchi tashkilotga obyektda qurilish ishlari yakuniga yetgunga qadar saqlash uchun topshiriladi. Loyiha tashkilotida jurnalning ikkinchi nusxasi saqlanadi. Obyekt foydalanishga qabul qilingandan soʻng bosh pudratchi tashkilot mualliflik nazorati jurnalini saqlash uchun buyurtmachi xizmatiga topshirishi shart. 10. Pudratchi tashkilot va buyurtmachi xizmati mualliflik nazoratini olib borayotgan loyihachi tashkilot tomonidan qayd etgan mualliflik nazorati jurnaliga koʻrsatmalarni bajarish hamda ijrosi toʻgʻrisida qaydlarni kiritishi shart. 11. Mualliflik nazorati boʻyicha mutaxassislar uch yilda kamida bir marotaba Qurilish va uy-joy kommunal xoʻjaligi vazirligi shaharsozlik faoliyati sohasida malaka oshirish kurslarida maxsus tayyorgarlikdan oʻtkazilishi, bilimlari tekshirilishi va tegishli sertifikat olishlari shart. 12. Buyurtmachi xizmatining qurilish ishlari ustidan texnik nazorati (keyingi oʻrinlarda — texnik nazorat) buyurtmachi xizmati tomonidan qurilish ishlari butun davri davomida amalga oshiriladi. 13. Texnik nazorat buyurtmachi xizmatida doimiy faoliyat olib boruvchi (yoki shartnoma asosida jalb qilingan) va tashkilot rahbari buyrugʻi bilan qurilish obyektiga biriktirilgan, sertifikat olgan mutaxassis tomonidan amalga oshiriladi. 14. Texnik nazoratni olib borishga diplomi boʻyicha shaharsozlik faoliyati sohasida oliy maʼlumotli mutaxassislikka ega boʻlgan va kamida uch yillik ish tajribasiga ega boʻlgan, sertifikat olgan mutaxassis tayinlanadi. 15. Texnik nazorat boʻyicha mutaxassis majburiyatlari: Birlamchi ruxsat beruvchi hujjatlarni (yer ajratish, muhandislik tarmoqlariga ulanish texnik shartlari, arxitektura-rejalashtirish topshirigʻi, loyihalashtirish topshirigʻi) tayyorlashda ishtirok etish; qurilish obyektlarini Qurilish va uy-joy kommunal xoʻjaligi sohasida hududiy nazorat inspeksiyasidan roʻyxatdan oʻtkazishda ishtirok etish; tasdiqlangan loyiha — smeta hujjatlarini, muhandislik kommunikatsiya tarmoqlariga ulanish, ulardan foydalanish va boshqa ruxsat beruvchi hujjatlarni pudrat tashkilotiga topshirilishini taʼminlash; pudratchi tashkilotlarga elektr uzatish havo tarmoqlari, aloqa tarmoqlari zonasida, temir yoʻl uchun ajratilgan mintaqada, qurilish maydonchasidagi yer osti va usti kommunikatsiyalari oʻtgan joylarda ishlarni bajarish uchun ruxsatnomalarni topshirish; pudratchi tashkilotlarga qurilish davrida qurilishni tashkil etish loyihasiga muvofiq mavjud elektr energiyasi manbalaridan, tabiiy gaz, ichimlik suv, issiqlikdan foydalanish uchun ruxsatnomalar topshirish; bosh pudratchi tashkilotga daraxtlarni oʻtkazish, butash va kesish uchun ruxsatnomalar topshirish; qurilish obyektidagi qurilmalar va mavjud kommunikatsiyalarni koʻchirishga doir yuridik va texnik hujjatlarni oʻz vaqtida rasmiylashtirish va qurilish tashkilotiga topshirishda ishtirok etish; qurilishi tugallangan obyektlar boʻyicha zarur hujjatlarni pudratchi tashkilot bilan birgalikda umumlashtirish va ularni davlat qabul komissiyasiga taqdim etish; qurilishi tugallangan obyektlar boʻyicha barcha ijro hujjatlarini oʻrnatilgan tartibda foydalanuvchi tashkilotlarga topshirishni tashkil etish. 16. Texnik nazorat boʻyicha mutaxassis vakolatlari: qurilish jarayonida geodeziya ishlarini nazorat qilish; loyiha-smeta hujjatlarini kelishish, tasdiqlash va qayta tasdiqlashni, shuningdek, ekspertiza xulosasi va pudratchi tashkilotlarning takliflari boʻyicha loyiha-smeta hujjatlariga tuzatishlar kiritishni tashkil etishda belgilangan tartibda ishtirok etish; qurilish-montaj ishlarining loyiha yechimlarida konstruksiyalar, uskunalar, materiallar va oʻrnatiladigan jihozlarga, texnik jihatdan tartibga solish sohasidagi shaharsozlik normalari va qoidalari, standartlar, texnik shartlar va boshqa normativ hujjatlar talablariga muvofiqligini tekshirish; inshootlar asosiy oʻqlarining joyida geodezik toʻgʻri belgilanganligi, ular reperlar va koordinatalar bilan mahkamlanganligini nazorat qilish; qurilishda foydalaniladigan konstruksiyalar, uskunalar va materiallarni (texnik pasportlar, sertifikatlar, laboratoriya sinovlari natijalari va boshqalar) sifat guvohnomasi hujjatlari mavjudligini tekshirish; standartlar talablariga, texnik shartlar, sertifikatlarga mos kelmaydigan materiallar, konstruksiyalar, buyumlar va uskunalarni nuqson dalolatnomalari bilan rasmiylashtirish va ularning obyektda ishlatilishini taqiqlash; pudratchi tashkilotlar tomonidan qurilish materiallari, konstruksiyalar va buyumlarni tashish qoidalariga rioya etilishini nazorat qilish, tashish qoidalarining buzilishini, materiallar va buyumlar buzilishi va sifatining pasayishiga olib keladigan tarzda saqlanishini taqiqlash; pudratchi tashkilotlarning masʼul mutaxassislari bilan bajarilgan ishlar va konstruktiv elementlar sifati va hajmi, ishlab chiqarishni tashkil etishda ishlar ketma-ketligini, yopiq ishlar dalolatnomasi rasmiylashtirilgunga qadar kelgusi ishlarni olib borishni taqiqlash talablari bajarilganligini koʻrikdan oʻtkazish va baholash; obyektlar tayyorligiga qarab, pudratchi va loyihachi tashkilotlar vakillari ishtirokida bino va inshootlar konstruksiyalari, koʻpriklar tayanch ustunlari va oraliq qurilmalari, hajmli inshootlar, koʻtarib turuvchi metall va temir beton konstruksiyalar va boshqalarni masʼullarning oraliq qabul qilishlarini tekshirish; olib kelingan uskunalarning oʻrnatilishini tashkil etish, oʻrnatish sifatini baholash, kompleks sinab koʻrish va qabul qilishning loyiha hujjatlariga muvofiqligini va holatini tekshirish; bajarilgan va toʻlovga taqdim qilingan qurilish-montaj ishlarining hajmi va sifati tasdiqlangan loyiha hujjatlariga muvofiqligini nazorat qilish; qabul qilingan va toʻlovi amalga oshirilgan qurilish-montaj ishlari, shuningdek, pudratchi tashkilotlar tomonidan sifatsiz bajarilgan qurilish-montaj ishlari va nuqsonlarni bartaraf etish va qayta ishlov berish ishlari hajmi va qiymati hisobini yuritish; birlamchi ijro texnik hujjatlarni, ularga qurilish-montaj ishlarini olib borishda aniqlangan kamchiliklar va nuqsonlardan kelib chiqib kiritilgan oʻzgartirishlar mavjudligi va toʻgʻri yuritilishini nazorat qilish; birlamchi ijro hujjatlarining (jumladan, umumiy va maxsus ish jurnallari, montaj qilingan konstruksiyalar va muhandislik-kommunikatsiya tarmoqlari uchun ijro sxemalari) mavjudligi va ularning pudratchi tashkilot tomonidan toʻgʻri yuritilishini nazorat qilish, ish jurnallariga sifatsiz bajarilgan konstruktiv elementlar va qurilish-montaj ishlarini bajarish texnologiyalarining buzilishi toʻgʻrisida yoʻl qoʻyilgan nuqsonlar bartaraf etilishini talab qilgan holda qayd etib borish; mualliflik nazorati va qurilish sohasida nazorat inspeksiyasining koʻrsatma va yozma koʻrsatmalari, shuningdek, buyurtmachi texnik nazorati talablarining pudratchi tashkilotlar tomonidan bajarilishini nazorat qilish; alohida konstruksiyalar va uzellar, qurilish-montaj ishlari turlarini, jihoz va mexanizmlar sifatini ularni qabul qilish jarayonida ishchi komissiyalar bilan birga tekshirish; oʻz vakolati doirasida musodara qilinadigan obyektlar, bino va inshootlarni koʻrikdan oʻtkazish, bino va inshootlar qurilishini vaqtincha toʻxtatib turish yoki musodara qilishga hujjatlarni rasmiylashtirish, shuningdek, pudratchi tashkilotlarga ishlarni davom ettirish uchun qayta topshirish jarayonida obyektlar holatini baholash; vakolatli organlar tomonidan obyektlarda oʻtkaziladigan tekshirish va nazorat tadbirlarida ishtirok etish; qurilish obyektlarida barcha shaharsozlik normalari va qoidalarining buzilish holatlari, avariya holatlari va avariyalarni bartaraf etish ishlari natijalari toʻgʻrisida Qurilish va uy-joy kommunal xoʻjaligi sohasida hududiy nazorat inspeksiyasiga xabar berish; bino va inshootlarning konstruksiyalari ishonchliligiga va zilzilabardoshliligiga taʼsir koʻrsatuvchi, shuningdek, inson salomatligi va hayotiga tahdid soluvchi holatlar aniqlanganda qurilish-montaj ishlarini toʻxtatib turish va Qurilish va uy-joy kommunal xoʻjaligi sohasida hududiy nazorat inspeksiyasini bu haqda xabardor qilish; obyektlarda qurilish-montaj ishlari sifatining muntazam texnik nazoratini olib borish; qurilish jarayonida yoʻl qoʻyilgan kamchiliklarni bartaraf etish yuzasidan pudratchi tashkilotlarga va loyihachi tashkilotlarning mualliflik nazorati mutaxassislariga ijro etilishi majburiy boʻlgan yozma koʻrsatmalar berish; buyurtmachi xizmati buyrugʻiga asosan unga yuklangan qurilish obyekti bilan bogʻliq boshqa vazifalar doirasida bajariladigan ishlar. 17. Texnik nazorat boʻyicha mutaxassis quyidagi huquqlarga ega: obyektlar qurilishi boʻyicha pudratchi tashkilotlar tomonidan kamchiliklarni oʻz vaqtida aniqlash, ularni bartaraf etish va bu kabi holatlarning oldini olish yuzasidan pudratchi tashkilotning ichki nazorati tashkil etilganligini, ichki nazorat boʻyicha mutaxassisga belgilangan tartibda sertifikat berilganligini tekshirish; pudratchi tashkilotdan qurilish ishlarining qatʼiy loyiha boʻyicha va materiallarga qoʻyiladigan meʼyoriy talablar va ishlar texnologiyasiga muvofiq bajarilishini talab qilish; ish jurnallariga va boshqa ijro hujjatlarga aniqlangan loyihadan va meʼyoriy talablardan chetga chiqish holatlarini qayd etish; zarur hollarda kamchiliklar bartaraf etilgunga qadar qurilish ishlarini vaqtincha toʻxtatib qoʻyish; loyihadan va meʼyoriy talablardan chetga chiqqan holda bajarilgan ishlarga haq toʻlash toʻgʻrisidagi hujjatlarni imzolashdan bosh tortish; qurilish-montaj ishlari ijrochilari texnik nazorat talablaridan norozi boʻlgan hollarda, pudratchi tashkilot va buyurtmachining yuqori tashkilotlariga belgilangan tartibda shikoyat bilan murojaat qilish. 18. Texnik nazorat boʻyicha mutaxassisning asosiy ish joyi boʻyicha nazorati ostidagi obyektlar qurilishini bajarayotgan tashkilotlarda oʻrindoshlik asosida ishlashi taqiqlanadi. 19. Obyektlar qurilish ishlari boʻyicha texnik nazorat olib borish uchun masʼul mutaxassislarga ish tajribasi, ularga biriktirilgan obyektlar sifatli va muddatida topshirilganligi, qurilish jarayonida bartaraf etilgan xato va kamchiliklar, sohaviy malakasi va boshqa mezonlar asosida Qurilish va uy-joy kommunal xoʻjaligi vazirligi tomonidan malaka toifasi belgilanadi va buyurtmachi xizmati tomonidan ularning mehnatiga haq toʻlashda toifaga qarab oʻsib boruvchi ragʻbatlantiruvchi koeffitsiyent qoʻllaniladi. 20. Texnik nazorat boʻyicha mutaxassislar uch yilda kamida bir marotaba Qurilish va uy-joy kommunal xoʻjaligi vazirligi tomonidan shaharsozlik faoliyati sohasida malaka oshirish kurslarida maxsus tayyorgarlikdan oʻtkazilishi, bilimlari tekshirilishi va tegishli guvohnoma berilishi shart. 21. Texnik va mualliflik nazorati belgilangan tartibda taʼminlamaganligi uchun tegishli ravishda buyurtmachi xizmati va loyihachi tashkilot rahbarlari amaldagi qonunchilikka muvofiq javobgar hisoblanadi. 22. Ushbu Nizom va boshqa normativ-huquqiy hujjatlarda nazarda tutilgan oʻz vazifalarini lozim darajada bajarmaganligi yoki bajarmaganligi uchun texnik nazorat va mualliflik nazorati xodimlari Oʻzbekiston Respublikasining amaldagi qonunchiligida belgilangan tartibda javobgarlikka tortiladi. 23. Oʻz faoliyatini amalga oshirish jarayonida sodir etilgan huquqbuzarliklari uchun texnik nazorat va mualliflik nazorati xodimlari amaldagi qonunchilikka asosan javobgar boʻladi. 1. Mazkur Nizom moliyalashtirish manbaidan qatʼi nazar qurilish obyektlarida nazorat oʻlchovini oʻtkazish tartibini belgilaydi va qurilish obyektlarida nazorat oʻlchovini oʻtkazishda majburiy hisoblanadi. 2. Qurilish loyihalarini ekspertizadan oʻtkazish uchun akkreditatsiya qilingan yuridik shaxslar, tijorat banklari hamda boshqa vakolatli organlar qurilishda nazorat oʻlchovini oʻtkazish huquqiga ega tashkilotlar (keyingi oʻrinlarda — vakolatli tashkilot) hisoblanadi. 3. Vakolatli tashkilot oʻz faoliyatida Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining Farmonlari, qarorlari va farmoyishlariga, Vazirlar Mahkamasining qarorlari va farmoyishlariga, ushbu Nizomga, shuningdek, boshqa qonunchilik hujjatlariga amal qiladilar. 4. Nazorat oʻlchovi qurilish obyektidagi haqiqatda bajarilgan ishlar hajmini aniqlash maqsadida obyekt foydalanishga topshirilgandan va/yoki qurilish-montaj ishlari yakunlangandan soʻng hamda boshqa holatlarda pudrat shartnomasiga asosan quyidagi asoslarga muvofiq oʻtkaziladi: buyurtmachi xizmati, nazorat organlari yoki boshqa manfaatdor organlar talabiga; pudratchi tashkilot tashabbusiga; buyurtmachi xizmati va pudratchi tashkilot oʻzaro kelishuviga asosan. 5. Nazorat oʻlchovi quyidagi tamoyillar asosida oʻtkaziladi: nazorat organlari faoliyatining qonuniyligi, xolisligi va oshkoraligi; yuridik va jismoniy shaxslarning huquqlari hamda qonuniy manfaatlarini himoya qilish; shaharsozlik faoliyati subyektlarining moliyaviy-xoʻjalik faoliyatiga aralashmaslik. 6. Vakolatli tashkilot belgilagan tartibda tanlanib, shartnoma tuzilgandan soʻng nazorat oʻlchovini oʻtkazishning shartnomaviy qiymati tanlov natijalari yakuniga yoki tomonlar kelishuviga koʻra aniqlanadi hamda tashabbuskor tomonidan mablagʻ bilan taʼminlanadi. 7. Nazorat oʻlchovi oʻtkazishda ishtirok etish uchun buyurtmachi xizmatining texnik nazorat boʻyicha mutaxassisi, loyihachi tashkilotning mualliflik nazorati boʻyicha mutaxassisi va pudratchi tashkilotning masʼul mutaxassislari jalb qilinadi. Ushbu mutaxassislar ishtirokining asossiz taʼminlanmasligi nazorat oʻlchovini oʻtkazmaslikka sabab boʻlmaydi. 8. Nazorat oʻlchovini oʻtkazish, qoida tariqasida, shartnoma asosida avans mablagʻlari oʻtkazilgandan soʻng boshlanadi. 9. Vakolatli tashkilot nazorat oʻlchovini oʻtkazish obyekti manzili va muddatini aniq koʻrsatgan holda tegishli tashkilotlarni (buyurtmachi, pudrat tashkiloti, loyiha tashkiloti va obyektdan foydalanuvchini) nazorat oʻlchovi boshlanishidan oʻn kun oldin xabardor qiladi. 10. Agar pudrat shartnomasida boshqacha tartib nazarda tutilgan boʻlmasa, nazorat oʻlchovi oʻtkazishda qurilish obyektlarining smeta hujjatlarida ish turlarini hisoblashda meʼyorlar asosida qoʻllanilgan bir birlik odam/soat va mashina/soat uchun haqiqatda (qurilish ishlari texnologiyasi va xususiyatiga taʼsir etgan holatlardan tashqari) bajarilgan ishlarga asoslovchi hujjatlar talab qilish taqiqlanadi. 11. Nazorat oʻlchovi natijasi tegishli dalolatnoma bilan 3 nusxada rasmiylashtiriladi va nazorat oʻlchovini oʻtkazish boʻyicha manfaatdor tashkilot, pudratchi tashkilotda va vakolatli tashkilotda bir nusxadan saqlanadi. 12. Dalolatnomada quyidagilar koʻrsatib oʻtilishi shart: qurilish obyekti toʻgʻrisidagi maʼlumotlar (jumladan, obyekt nomi, manzili, qurilishga asos, buyurtmachi xizmati, pudratchi va loyihachi tashkilotlar rekvizitlari, loyiha hujjatlari boʻyicha ijobiy ekspertiza xulosasi, pudratchi tashkilotni belgilash boʻyicha asos, pudrat shartnomasi sanalari va raqamlari va shu kabilar); qurilish obyektida pudrat shartnomasiga asosan belgilangan ish hajmlari va nazorat oʻlchovi natijasida aniqlangan haqiqatda bajarilgan ish hajmlari miqdori hamda har bir ish turi boʻyicha farqi; aniqlangan kamchiliklarni amaldagi qonunchilik hujjatlari, shaharsozlik normalari va qoidalari asosi; loyiha hujjatlariga kiritilgan oʻzgartirishlar va ularni rasmiylashtirishda belgilangan talabga rioya etilishi. Dalolatnomaga tashabbuskor talablari asosida va obyekt xususiyatidan kelib chiqib, boshqa maʼlumotlarni ham kiritishi mumkin. 13. Dalolatnoma vakolatli tashkilot rahbari, mutaxassisi, buyurtmachi xizmatining rahbari, bosh muhandisi, texnik nazorat boʻyicha mutaxassisi, loyihachi tashkilot rahbari va mualliflik nazorati boʻyicha mutaxassisi hamda pudratchi tashkilot rahbari, masʼul mutaxassislari, shuningdek, buyurtmachi xizmati talabiga binoan qurilish obyekti boʻyicha jalb qilingan boshqa shaxslar tomonidan imzolanadi. 14. Qurilish obyekti oʻrnatilgan tartibda foydalanishga topshirilib, kafolat muddati tugagandan soʻng nazorat oʻlchovi oʻtkazish taqiqlanadi. Kafolat muddatidan soʻng obyekt bilan bogʻliq fors-major, davlat va jamiyatga zarar yetkazadigan hamda boshqa shu kabi holatlarda nazorat oʻlchovlari oʻtkazilishi mumkin. 15. Nazorat oʻlchovini oʻtkazish boʻyicha mutaxassis (keyingi oʻrinlarda — nazoratchi): qurilish obyekti boʻyicha tayyorlangan shaharsozlikka oid hujjatlar va hisobotlar toʻliq va toʻgʻriligini tekshiradi; qurilish obyektida haqiqatda bajarilgan fizik ish hajmlarni loyiha hujjatlari, oferta va bajarilgan ishlar toʻgʻrisidagi hisob-faktura asosida oʻlchovdan oʻtkazadi; nazorat oʻlchovi natijasiga koʻra pudrat shartnomasi asosida loyiha hujjatlarida, ofertada va hisobotlarda nazarda tutilgan ish turlarining haqiqatda bajarilganligini ish turlari boʻyicha aniqlaydi; nazorat oʻlchovi natijasiga koʻra qurilish obyektida haqiqatda bajarilgan ish hajmlarida loyihadan chetga chiqish holatlarini koʻrsatib beradi; qurilish obyektlarida qurilish materiallarining hajmini, kalkulyatsiyasini, texnik parametrlarini va sifatini buyurtmachi va pudratchi tashkilot oʻrtasida oʻzaro rasmiy kelishuv, pudrat shartnomasi, oferta, loyiha hujjatlari va hisobotlar asosida qoʻllanilganligini tekshiradi; haqiqatda bajarilib, hisobotlarda aks ettirilgan asbob-uskunalar va kommunikatsiya tizimlarining sinovdan oʻtkazilganligini tekshiradi; nazorat oʻlchovi natijalarining maxfiyligini taʼminlaydi; hisobotlarda arifmetik xatolarning mavjudligi va boshqa hisob-kitoblarni tekshiradi. 16. Nazoratchi huquqlari: nazorat oʻlchovi oʻtkazilayotgan qurilish obyekti bilan bogʻliq hujjatlar va maʼlumotlarni talab qilish; nazorat oʻlchovi oʻtkazilayotgan obyekt qurilishi bilan bogʻliq boʻlgan maʼlumotlarning toʻgʻriligini tekshirib berish uchun tegishli vazirliklar va idoralarga soʻrovlarni yuborish; vazirliklar va idoralardan faoliyat bilan bogʻliq normativ-huquqiy hujjatlarga tushuntirishlar soʻrash; maxsus bilim va koʻnikmaga ega boʻlgan mutaxassislarni jalb qilish; aniqlangan tizimli kamchiliklarni tahlil qilish va bartaraf etish yuzasidan vakolatli idoralarga asoslantirilgan takliflarni kiritish. 17. Nazoratchi nazorat oʻlchovini amaldagi qonunchilik hujjatlariga muvofiq toʻgʻri oʻtkazilganligiga hamda nazorat oʻlchovi natijasiga koʻra aniqlangan kamchiliklar, hisob-kitoblar va dalolatnomani qonunchilik hujjatlariga muvofiq toʻgʻri rasmiylashtirilganligiga javobgar hisoblanadi. 18. Qurilish obyektida miqdorni aniqlash va oʻlchash murakkab boʻlgan konstruksiyalar haqiqatda bajarilgan ishlarning ishchi chizmalari va tasniflari bilan muvofiqligini tekshirish asosida tasdiqlanishi mumkin. Bunda qurilishda bajarilgan ishlarning hajmlari va tarkibini asoslaydigan mavjud birlamchi hujjatlardan, shu jumladan, bajarilgan yopiq ishlarni qabul qilib olish dalolatnomalari hamda buyurtmachi va loyihachi tashkilot bilan muvofiqlashtirilgan ijro chizmalaridan foydalaniladi. 19. Bajarilgan yopiq ishlarning hajmlarini tekshirish belgilangan tartibda rasmiylashtirilgan yopiq ishlarni qabul qilib olish dalolatnomalari hamda ijro chizmalari asosida amalga oshiriladi. Obyekt qurilishi boʻyicha dalolatnomalar mavjud boʻlmagan taqdirda, zarur hollarda nazoratchi bosh pudratchi hisobidan qilingan ishlarni ochib tekshirishni talab qilish huquqiga ega. 20. Obyektlarda buzish va demontaj ishlari boʻyicha nazorat oʻlchovi ular boʻyicha taqdim qilingan dalolatnomalarga asosan qurilishning texnik holati, foydalanishda boʻlgan kirim qilingan qurilish materiallarini hisobga olgan holda amalga oshiriladi. 21. Obyektlarda bajarilgan qurilish-montaj ishlari texnik jihatdan tartibga solish sohasidagi normativ-huquqiy hujjatlar asosida rasmiylashtirilmagan taqdirda, ular haqiqatda bajarilmagan deb hisoblanadi. 22. Nazorat oʻlchovi oʻtkazilayotgan obyekt boʻyicha buyurtmachi xizmati va pudratchi tashkilot mansabdor shaxslari nazorat oʻlchovini amalga oshirish uchun zarur shart-sharoitlarni yaratishga majburdirlar. 23. Nazoratchi tomonidan buyurtmachi xizmati va pudratchi tashkilotga nisbatan noqonuniy xatti-harakatlar sodir etilganda, buyurtmachi xizmati va pudratchi tashkilot nazoratchining yuqori turuvchi organiga va (yoki) huquqni muhofaza qiluvchi organlarga murojaat qilishga haqli. 24. Nazorat oʻlchovi oʻtkazishda shaharsozlik subyektlari tomonidan mustaqil ekspertlar jalb qilinishi mumkin. 25. Nazorat oʻlchovini oʻtkazishda shaharsozlik subyektlari manfaatlari qonunchilik hujjatlarida belgilangan tartibda himoya qilinadi. 26. Nazorat oʻlchovini oʻtkazuvchi yuridik shaxsning vakolatlari doirasidagi koʻrsatma va taqdimnomalarini bajarmaslik, unga maʼlumot taqdim etmaslik yoxud bila turib notoʻgʻri maʼlumotlarni taqdim etish, har qanday shakldagi taʼsir koʻrsatish qonunda belgilangan javobgarlikka sabab boʻladi. 27. Nazorat oʻlchovi natijalari boʻyicha nizolar qonunchilik hujjatlarida belgilangan tartibda hal etiladi. 1. Vazirlar Mahkamasining “Kapital qurilishda xoʻjalik munosabatlari mexanizmini takomillashtirish chora-tadbirlari toʻgʻrisida” 2003-yil 12-sentabrdagi 395-son qarori (Oʻzbekiston Respublikasi QT 2003-y., 9-son, 83-modda). 2. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish toʻgʻrisida” 2004-yil 12-maydagi 226-son qaroriga (Oʻzbekiston Respublikasi QHT 2004-y., 19-son, 222-modda) ilovaning 2-bandi. 4. Vazirlar Mahkamasining “Oʻzbekiston Respublikasi Hukumatining baʼzi qarorlariga oʻzgartirishlar kiritish, shuningdek ayrim qarorlarini oʻz kuchini yoʻqotgan deb hisoblash toʻgʻrisida” 2014-yil 3-martdagi 45-son qaroriga (Oʻzbekiston Respublikasi QHT 2014-y., 10-son, 105-modda; 2017-y., 26-son, 589-modda, 36-son, 951-modda) 1-ilovaning 14-bandi. 5. Vazirlar Mahkamasining “Markazlashtirilgan investitsiyalar hisobiga moliyalashtiriladigan investitsiya loyihalarini loyihalashtirish ishlarini va ekspertizadan oʻtkazishni takomillashtirishga doir qoʻshimcha chora-tadbirlar toʻgʻrisida” 2016-yil 22-yanvardagi 15-son qarorining (Oʻzbekiston Respublikasi QT 2016-y., 1-son, 6-modda) 3-bandi va 4-bandning ikkinchi xatboshisi hamda unga 5 va 5a-ilovalar. 6. Vazirlar Mahkamasining “Oʻzbekiston Respublikasi Hukumatining baʼzi qarorlariga oʻzgartirishlar kiritish, shuningdek ayrim qarorlarini oʻz kuchini yoʻqotgan deb hisoblash toʻgʻrisida” 2017-yil 11-maydagi 270-son qaroriga (Oʻzbekiston Respublikasi QHT 2017-y., 19-son, 345-modda, 25-son, 542-modda) 1-ilovaning 66-bandi. 7. Vazirlar Mahkamasining “Oʻzbekiston Respublikasi Hukumatining baʼzi qarorlariga oʻzgartirishlar kiritish, shuningdek ayrim qarorlarini oʻz kuchini yoʻqotgan deb hisoblash toʻgʻrisida” 2017-yil 7-iyuldagi 472-son qaroriga (Oʻzbekiston Respublikasi QHT 2017-y., 28-son, 649-modda) 1-ilovaning 9-bandi. 8. Vazirlar Mahkamasining “Oʻzbekiston Respublikasi Hukumatining baʼzi qarorlariga oʻzgartirishlar kiritish toʻgʻrisida” 2017-yil 25-dekabrdagi 1019-son qaroriga ilovaning 12-bandi. 9. Vazirlar Mahkamasining “Oʻzbekiston Respublikasi Hukumatining baʼzi qarorlariga oʻzgartirishlar kiritish, shuningdek ayrim qarorlarini oʻz kuchini yoʻqotgan deb hisoblash toʻgʻrisida” Vazirlar Mahkamasining 2018-yil 19-yanvardagi 34-son qaroriga 1-ilovaning 19-bandi. 10. Vazirlar Mahkamasining “Oʻzbekiston Respublikasi Hukumatining baʼzi qarorlariga oʻzgartirishlar kiritish, shuningdek ayrim qarorlarini oʻz kuchini yoʻqotgan deb hisoblash toʻgʻrisida” 2018-yil 13-martdagi 197-son qaroriga 1-ilovaning 2-bandi. 11. Vazirlar Mahkamasining “Oʻzbekiston Respublikasi Hukumatining baʼzi qarorlariga oʻzgartirishlar kiritish, shuningdek ayrim qarorlarini oʻz kuchini yoʻqotgan deb hisoblash toʻgʻrisida” 2019-yil 26-martdagi 254-son qaroriga 1-ilovaning 3-bandi. 12. Vazirlar Mahkamasining “Oʻzbekiston Respublikasi Hukumatining baʼzi qarorlariga oʻzgartirishlar kiritish toʻgʻrisida” 2019-yil 28-noyabrdagi 961-son qaroriga ilovaning 2-bandi. 13. Vazirlar Mahkamasining “Oʻzbekiston Respublikasi Hukumatining baʼzi qarorlariga oʻzgartirishlar kiritish, shuningdek ayrim qarorlarini oʻz kuchini yoʻqotgan deb hisoblash toʻgʻrisida” 2019-yil 19-dekabrdagi 1014-son qaroriga ilovaning 48-bandi. 14. Vazirlar Mahkamasining “Oʻzbekiston Respublikasi Hukumatining ayrim qarorlariga kiritilayotgan oʻzgartirishlar kiritish toʻgʻrisida” 2020-yil 14-dekabrda 777-son qaroriga 1-ilovaning 1-bandi.